– l-ilħiq tar-riformi strutturali;

– u l-iżgurar tal-politiki fikali responsabbli.

1. Xprunar tal-investiment

1.1 Titjib fil-funzjonament tas-settur finanzjarju

L-aċċess għal finanzjament huwa kruċjali għan-negozji biex ikunu jistgħu jikbru u jinbidlu. F'xi Stati Membri, il-proporzjon ta' SMEs li jidentifikaw l-aċċess għal finanzjament bħala l-aktar sfida importanti għadu għoli (30 % fil-Greċja u 25 % f'Ċipru). Il-problema tal-finanzjament hija rappurtata wkoll mill-iżgħar kumpaniji (12 % tal-mikrointrapriżi), mill-kumpaniji relativament ġodda (13 % minn dawk stabbiliti f'dawn l-aħħar sentejn sa ħames snin) u mill-kumpaniji ġodda u bi tkabbir għoli (14 % tal-kumpaniji b'rati ta' tkabbir annwali ta' 20 % jew aktar - gazelles). Billi l-SMEs jiddependu primarjament fuq is-settur bankarju għall-finanzjament, għad hemm tħassib dwar l-aċċess tagħhom għall-kreditu, speċjalment f'pajjiżi b'sistemi bankarji li għaddejin minn aġġustament. Sabiex tappoġġa u tirriforma l-qafas tal-kapital ta' riskju li huwa essenzjali għall-kumpaniji bi tkabbir għoli, b'mod partikulari, u sabiex tgħin lis-swieq finanzjarji jipprovdu aktar kreditu lill-ekonomija, il-Kummissjoni pproponiet emendi għar-regolament tal-Fondi Ewropej ta' Kapital ta' Riskju u tal-Fondi ta' Intraprenditorija Soċjali Ewropej, u b'hekk tieħu pass ieħor lejn il-ħolqien tal-Unjoni tas-Swieq Kapitali.

L-Unjoni tas-Swieq Kapitali tista' tipprovdi l-kundizzjonijiet għal aċċess ugwali għal finanzjament għad-ditti kollha madwar l-Istati Membri, b'hekk tħeġġeġ l-investiment u l-innovazzjoni mingħajr distorsjonijiet. Il-kundizzjonijiet u l-mudelli ta' finanzjament ivarjaw b'mod sinifikanti minn Stat Membru għal ieħor, b'hekk joħolqu distorsjoni fil-funzjoni ewlenija tas-settur finanzjarju biex taġixxi bħala intermedjarju effiċjenti bejn is-sorsi tal-kapital u l-opportunitajiet tal-investiment. Unjoni tas-Swieq Kapitali żviluppata tipprovdi sorsi alternattivi ta' finanzjament, permezz ta' swieq azzjonarji u tal-bonds, biex minn naħa tikkomplementa s-sistema bankarja, u min-naħa l-oħra tiffaċilita l-valutazzjoni tar-riskju proprja u l-allokazzjoni tal-kapital fis-sistema finanzjarja. Jeħtieġ li jkun hemm fluss tal-kapital lejn oqsma ta' tkabbir ta' produttività ogħla, attivitajiet produttivi għoljin u innovazzjonijiet. Swieq tal-kapital aktar integrati jipprovdu wkoll bafer kontra skossi ekonomiċi permezz ta' tqassim tar-riskju fis-settur privat. Lil hinn mill-ħtieġa li tiġi żgurata adozzjoni rapida tal-miżuri diġà proposti mill-Kummissjoni, bidliet addizzjonali fil-qafas leġiżlattiv li jkunu applikabbli għall-investimenti minn kumpaniji tal-assigurazzjoni u banek f'assi tal-infrastruttura u intrapriżi żgħar u medji jgħinu biex jiżdied il-finanzjament tal-ekonomija. Barra minn hekk, l-ineffiċjenzi fl-oqfsa nazzjonali ta' insolvenza jwasslu għal kundizzjonijiet inekwi għall-aċċess għal kreditu fl-Istati Membri. Il-Kummissjoni dalwaqt tippreżenta proposta dwar oqfsa ta' ristrutturar preventiv, ċans ieħor, u miżuri li jtejbu l-proċeduri ta' insolvenza.

Jeħtieġ ukoll li l-Istati Membri jindirizzaw id-dgħjufijiet li fadal fis-settur bankarju biex jitrawwem l-investiment u jiġi ffaċilitat il-finanzjament tal-ekonomija Ewropea. Il-livell għoli ta' self improduttiv għadu sfida serja f'għadd ta' Stati Membri. Self improduttiv u ineffiċjenzi operazzjonali flimkien ma' mgħaxx baxx u ambjent ta' tkabbir baxx jitfgħu pressjoni fuq il-profitabbiltà tal-banek, li min-naħa tagħha titfa' pressjoni fuq il-kapaċità tal-banek li jiġġeneraw jew iżidu kapital ġdid b'appoġġ għal self ġdid u għaldaqstant fuq il-kapaċità tagħhom li jappoġġaw l-irkupru ekonomiku. Biex jinkiser dan iċ-ċirku vizzjuż jeħtieġ li l-banek jinħallu minn dan il-piż, mingħajr ma jkun hemm impatt fuq il-finanzi pubbliċi. Oqfsa straġudizzjarji u ta' insolvenza effettivi, inkluż ristrutturar preventiv, huma kruċjali f'dan il-kuntest u r-riformi adottati għandhom ikunu implimentati bis-sħiħ. L-għoti ta self improduttiv, u l-bejgħ tiegħu, lil istituzzjonijiet speċjalizzati li mhumiex banek għandu jkun possibbli u ta' min jinkoraġġieh fl-Istati Membri kollha, f'konformità mal-leġiżlazzjoni rilevanti.

Jinħtieġ li l-banek ikunu mħeġġa jtejbu l-effiċjenza operazzjonali tagħhom.

Fatturi ċikliċi u strutturali - inkluż rekwiżiti regolatorji ġodda u l-ambjent ta' rendiment baxx - kellhom impatt fuq il-profittabbiltà tal-banek. L-aġġustament tal-mudelli kummerċjali tal-banek għall-ambjent operazzjonali l-ġdid jeħtieġ aktar sforzi, li jistgħu jinkludu aktar tnaqqis tal-kapaċità żejda u l-konsolidazzjoni settorjali. Jinħtieġ li jintlaħaq qbil malajr fuq l-inizjattivi regolatorji pendenti sabiex jiġu żgurati ċ-ċarezza u ċ-ċertezza ġuridiċi, filwaqt li jiġi evitat impatt mhux dovut fuq il-finanzjament tal-ekonomija reali. Jinħtieġ li inizjattivi addizjonali previsti fil-livell internazzjonali ma jwasslux għal żidiet ġenerali sinifikanti ta' rekwiżiti kapitali.

Jinħtieġ li l-progress biex tiġi kompluta l-Unjoni Bankarja jkun rapidu u jitlob titjib parallel biex ikompli jitnaqqas u jinqasam ir-riskju. Ir-reżiljenza tas-settur bankarju żdiedet b'mod konsiderevoli f'dawn l-aħħar snin. Madankollu, il-prezzijiet tal-istokkijiet tal-banek għaddew minn perjodi ta' stress qawwi fl-2016, anki minħabba żviluppi fis-swieq internazzjonali, bħat-turbulenza fiċ-Ċina jew wara l-eżitu tar-referendum tar-Renju Unit. Huwa essenzjali li tiġi salvagwardjata u tkompli terġa' tinbena l-fiduċja fis-settur bankarju. Id-Direttiva dwar l-Irkupru u r-Riżoluzzjoni, flimkien ma' regoli dwar l-Għajnuna mill-Istat tal-UE, jipprovdu l-qafas biex tissalvagwardja l-istabbiltà finanzjarja filwaqt li tipproteġi lill-kontribwenti. Jinħtieġ li tiġi aċċellerata l-ħidma fuq garanzija ta' kontinġenza komuni għall-Fond Uniku ta' Riżoluzzjoni. Jinħtieġ li jitkomplew id-diskussjonijiet dwar Skema Ewropea ta’ Assigurazzjoni tad-Depożiti (SEAD), bil-għan li jintlaħaq ftehim mill-koleġiżlaturi malajr kemm jista' jkun, u jenħtieġ li l-adozzjoni dwar il-proposti li ġejjin dwar it-tnaqqis tar-riskju wkoll tingħata prijorità.

1.2 Żieda fl-impatt tal-fondi tal-UE b'appoġġ għall-Pjan ta' Investiment għall-Ewropa

Irriżulta li l-Pjan ta' Investiment għall-Ewropa huwa għodda utli biex jitwasslu riżultati konkreti u titħeġġeġ żieda sostenibbli fl-investiment fl-Istati Membri. Il-Fond Ewropew għall-Investimenti Strateġiċi (FEIS) immobilizza kważi EUR 138 biljun madwar 27 Stat Membru fi ftit aktar minn sena. Matul l-istess perjodu, kważi 300 000 SME huma mistennija li jkunu bbenefikaw mill-FEIS. Il-Pjan ta' Investiment għall-Ewropa, permezz tad-diversi aspetti tiegħu (strumenti finanzjarji, assistenza teknika u miżuri li jtejbu l-ambjent kummerċjali), qed jagħmel differenza reali f'firxa ta' setturi billi jappoġġa l-proġetti innovattivi li jikkontribwixxu għall-ħolqien tal-impjiegi f'komunitajiet lokali, kif ukoll jittratta l-qgħad fost iż-żgħażagħ. Dawn il-proġetti huma kritiċi għall-futur tal-ekonomija tal-UE u jimmiraw lejn oqsma ewlenin bħall-appoġġ għall-SMEs, l-innovazzjoni u r-RuŻ, l-enerġija rinnovabbli, l-effiċjenza enerġetika, l-infrastruttura diġitali u tat-trasport.

Aktar proġetti f'aktar Stati Membri se jkunu jistgħu jibbenefikaw mill-Pjan ta' Investiment. Il-Kummissjoni pproponiet li testendi l-FEIS (proposta għal "FEIS 2.0") u tirdoppja l-ammont tagħha biex tilħaq EUR 630 miljun sal-2022, filwaqt li fl-istess ħin ittejjeb il-kopertura ġeografika u settorjali. Huwa essenzjali li din il-proposta tiġi adottata b'mod rapidu.

Apparti l-estensjoni tal-FEIS, il-kopertura ġeografika se tkompli titjieb permezz ta' possibbiltajiet addizzjonali u ssimplifikati li jgħaqqdu l-FEIS mal-Fondi Strutturali u ta' Investiment Ewropej (FSIE), flimkien ma' assistenza teknika mtejba madwar l-Ewropa. Il-perjodu ta' programmazzjoni l-ġdid tal-FSIE, li jikkontribwixxi EUR 454 biljun għall-investiment fl-Istati Membri matul il-perjodu mill-2014 sal-2020, żied l-enfasi fuq l-użu effettiv u effiċjenti tar-riżorsi tal-UE billi talab li l-programmi jidentifikaw b'mod ċar ir-riżultati intiżi u jibdilhom f'miri kwantifikabbli. Barra minn hekk, l-Istati Membri huma mitluba jaħdmu għall-ħolqien ta' kundizzjonijiet leġiżlattivi u strutturali li jippermettu li s-setturi jirċievu l-fondi biex jilħqu l-miri b'mod effettiv. Għall-futur, il-Kummissjoni pproponiet li żżid il-possibbiltajiet ta' taħlit bejn il-FEIS u l-FSIE, kif ukoll mal-Faċilità Nikkolegaw l-Ewropa.

L-investimenti sostenibbli jixprunaw il-produttività madwar l-ekonomija permezz ta' effiċjenza mtejba tar-riżorsi u dik enerġetika u spejjeż tal-input imnaqqsa, filwaqt li jitnaqqsu l-ispejjeż u l-impatti esterni. B'mod aktar partikulari, l-appoġġ għat-tranżizzjoni lejn ekonomija b'emissjonijiet baxxi u waħda ċirkolari se joħolqu impjiegi ġodda fis-servizzi bħas-servizzi innovattivi, ta' manutenzjoni u ta' tiswija u fit-tfassil u l-produzzjoni ta' prodotti ġodda u aktar sostenibbli. Oqsma speċifiċi fejn ir-rilevanza makroekonomika tal-ekonomija ċirkolari u l-effiċjenza mtejba tar-riżorsi hija potenzjalment sinifikanti jinkludu l-akkwist pubbliku ekoloġiku, l-investimenti fl-infrastruttura tal-iskart u tal-ilma, il-kostruzzjoni sostenibbli, il-materja prima kritika, il-bijofjuwil u l-bijokimiki, kif ukoll l-investiment relatat mal-enerġija u mal-klima.

Jinħtieġ ukoll li l-investimenti jiffukaw fuq il-kapital uman u l-infrastruttura soċjali. L-iżvilupp ta' servizzi ta' kura fit-tul u faċilitajiet ta' kura tat-tfal affordabbli u flessibbli huwa partikolarment importanti biex jitnaqqsu obbligi ta' kura lejn l-anzjani u t-tfal, li ta' spiss jaffettwaw lin-nisa. L-isforzi ta' investiment sostenibbli huma meħtieġa wkoll fl-edukazzjoni u fit-tagħlim tul il-ħajja sabiex jiġu appoġġati l-impjegabbiltà u jiġi rimedjat ir-riskju ta' lakuni fil-pagi u fil-kundizzjonijiet tax-xogħol bejn il-ħaddiema b'livell għoli ta' ħiliet u dawk b'livell baxx ta' ħiliet.

L-Istati Membri jibbenefikaw minn gwida aktar ċara dwar ir-regoli ta' kontabbiltà pubbliċi (ESA 2010), partikularment fil-qasam tas-sħubiji pubbliċi-privati. Fid-29 ta' Settembru 2016 ġiet rilaxxata gwida għat-trattament statistiku ta' sħubiji pubbliċi u privati, prodotta mill-Eurostat f'kooperazzjoni mal-Bank Ewropew tal-Investiment u indirizzata prinċipalment lill-partijiet ikkonċernati privati. Din il-pubblikazzjoni qed tiġi segwita minn kampanja ta' komunikazzjoni attiva. Barra minn hekk, il-Kummissjoni qed tagħmel monitoraġġ mill-qrib tal-impatt tal-interpretazzjoni ta' regoli ta' kontabbiltà pubbliċi dwar il-ħolqien ta' sħubiji pubbliċi u privati f'setturi differenti u se tqis aktar azzjoni meta jkun xieraq.

1.3 Indirizzar tal-ostakli għall-investiment

L-UE u l-Istati Membri tagħha ħadu passi biex jindirizzaw l-ostakli għall-investiment, iżda jeħtieġ li jsir aktar. Filwaqt li l-Kummissjoni se tkompli bl-isforzi tagħha biex ittejjeb l-ambjent ġenerali tal-investiment fil-livell tal-UE, inkluż billi tapprofondixxi s-suq uniku, jeħtieġ li l-Istati Membri jżidu l-isforzi tagħhom biex ineħħu l-ostakli għall-investiment fil-livell nazzjonali, reġjonali u lokali.

L-investimenti sostenibbli jirrikjedu ambjent tan-negozju solidu u prevedibbli. Il-Kummissjoni diġà ppreżentat inizjattivi biex tiffaċilita l-finanzjament tal-ekonomija reali, bħat-tnaqqis tal-allokazzjonijiet ta' kapital għall-kumpaniji tal-assigurazzjoni u tar-riassigurazzjoni fir-rigward ta' investimenti fl-infrastruttura u l-adozzjoni ta' gwida prattika dwar l-applikazzjoni tar-regoli tal-għajnuna mill-Istat dwar il-finanzjament pubbliku tal-infrastruttura. Barra minn hekk, il-ħidma fuq l-Unjoni tal-Enerġija, l-Unjoni tas-Swieq Kapitali, l-Istrateġija għal Suq Uniku, l-Istrateġija għal Suq Uniku Diġitali, il-pakkett tal-ekonomika ċirkolari u l-ftehimiet ta' kummerċ internazzjonali u tal-investimenti tkopri miżuri speċifiċi li se jgħinu biex jitneħħew ostakli, tiġi promossa l-innovazzjoni u jittejjeb l-ambjent għall-investiment, meta jiġu implimentati bis-sħiħ. Pereżempju, bħala parti mill-Unjoni Ewropea, jeħtieġ li jkun hemm proċess ta' governanza li jibni fuq pjanijiet nazzjonali dwar l-enerġija u l-klima għall-2030 u 'l quddiem, li jipprovdi prevedibbiltà għan-negozji, għall-investituri u għas-soċjetà b'mod ġenerali. Jeħtieġ li jkun hemm ukoll żieda fiċ-ċertezza ex ante dwar il-kontabbiltà pubblika għal setturi speċifiċi, bħall-effiċjenza enerġetika. It-tnedija sħiħa tal-5G, il-ħames ġenerazzjoni tas-sistemi ta' komunikazzjoni mobbli, madwar l-Unjoni Ewropea sal-2025, għandha l-potenzjal li toħloq żewġ miljun impjieg. Barra minn hekk, it-tnedija mill-ġdid riċenti tal-Bażi Komuni Konsolidata tat-Taxxa Korporattiva se tikkontribwixxi biex l-UE ssir post aktar attraenti għall-investiment billi l-kumpaniji jingħataw regoli prevedibbli, kundizzjonijiet ekwivalenti ta' kompetizzjoni u spejjeż ta' konformità mnaqqsa. Se tappoġġa wkoll l-innovazzjoni fl-Ewropa billi tiżgura li l-ispejjeż tal-investiment tar-RuŻ ikunu deduċibbli mit-taxxa u tindirizza l-preġudizzju fit-tassazzjoni għall-finanzjament b'dejn minflok mill-bejgħ ta' ishma.